****

Lugupeetud Õiguskantsler Ülle Madise 21.03.2024 nr 6-1

Oleme tegelenud Haapsalu linna ja ümbruskonna valdade lastele huvihariduse andmisega üle 30 aasta, alates 1993 aastast. 2010 aastal asutas Haapsalu Tenniseklubi tuginedes Erakooli seadusele Haapsalu Tennisekooli. Praegu omandab huviharidust koolis üle 80 lapse 5 tennisetreeneri kutsekvalifikatsiooni omava treeneri juhendamisel. Oleme oma tegevuses läbi aastate juhindunud soovist pakkuda lastele kvaliteetset huviharidust, viinud tennisekooli vastavusse kõikide nõuetega, mis kehtivad spordikoolidele.

Teile kirja kirjutamise ajendiks on Lääne-Nigula Vallavolikogu otsus (määrus “Lääne-Nigula valla huvihariduse toetamise kord“ vastu võetud 15.06.2023) vähendada meie tennisekoolile antava toetuse suurust. Lääne-Nigula vallast omandab huviharidust Haapsalu Tennisekoolis hetkel 16 last. Eelnevatel aastatel toetas vald tennisekooli kui huvihariduse teostajat 60 eurot ühe õpilase kohta. 15.06.2023 vastu võetud määrusega vähendati toetust 35 eurot ühe õpilase kohta. Selles mahus saimegi toetust kuni 2023.aasta lõpuni. Protestisime nimetatud otsuse vastu ja arutasime probleemi vallavalitsuse vastava alalõigu eest vastutavate ametnikega. Ilmselt tulenevalt sellest arutati küsimust ka vallavolikogus ja suurendati oma otsusega toetuse suurust 50 euroni õpilase kohta. Vastavalt sellele oleme toetust saanud ka sellel aastal kaks esimest kuud.

Oleme tänulikud vallale selle toetuse eest kuid ei saa nõustuda sellega kui ebavõrdselt koheldakse oma vallas elavaid lapsi ja nende vanemaid.

Meile teadaolevalt ,nagu ka lisatud meie pöördumises vallavalitsuse poole kirjas, toetab vald Haapsalu Spordikooli arvestusega 156,6 eurot kuus õpilase kohta. Samas ei ole mingisugust vahet mõlema kooli sisulises töös. Mõlemad spordikoolid tegutsevad vastavalt õppekavadele, lapsed on registreeritud EHIS-es, treenerid on kvalifitseeritud, kasutatakse samu spordibaase. Spordikoolidel ja nende tööl ei ole mitte mingisugust sisulist vahet, ainult üks on munitsipaalhuvikool ja teine erahuvikool. Kohatasu maksumus tennisekoolis on 146,2 eur kuus. Lisaks sellele toetab Haapsalu linn tennisekooli laste huvitegevust tunniplaani alusel tasuta väljakute kasutamise õiguse andmisega. Seda hüve saavad kasutada ka tennisekooli treeningutel käivad Lääne-Nigula valla lapsed.

Oleme teadlikud, et omavalitsusele on pandud seadusega kohustused oma loodud munitsipaalkooli üleval pidada, erakooli toetamine on jäetud vabatahtlikuks, vastavalt võimalustele. Kas see kehtib ka teise omavalitsuse koolide toetamise suhtes?

Selline suhtumine samasse tegevusse erinevates organisatsioonilistes vormides on meie arvates riigi poolt veidi silmakirjalik. Ühelt poolt on loodud seaduslik alus erahuvikoolide loomiseks ja tekkeks kuid teiselt poolt kaitstakse ainult munitsipaalhuvikoole ja antakse mõista omavalitsustele, et erahuvikoolide tegevus ongi eralõbu ja need peavad ise hakkama saama. Tekib „omade“ ja „võõraste“ laste suhtumine, mida omavalitsus osavalt ära kasutab. Sisuliselt „jokk“ skeem. Tegelikult aga on tegu täpselt sama tegevusega ja õpilasteks on täpselt samas omavalitsuses elavad lapsed. Tihti ka samad treenerid ja sageli ka töö kvaliteetsem ja ökonoomsem.

Töötame munitsipaalhuvikooli treeneriga kõrvuti väljakutel. Ühel väljakul treeningul käiva Lääne-Nigula valla lapse tegevust toetab vald kuus 156 euroga, kõrvalväljakul treeningul käiva Lääne-Nigula valla lapse tegevust toetab vald 50 euroga.

Riigipoolset treeneritoetust on võimalik saada kõigil treeneritel alates 5.tasemest võrdsetel alustel, olenemata organisatsioonilisest vormist. Kui on täidetud selleks vajalikud tingimused, suhtutakse treeneritesse võrdselt, olenemata, kas on tema tööandjaks munitsipaalhuvikool või erahuvikool.

Igaühel on põhiseaduslik õigus huviharidusele ja võrdsele kohtlemisele. Põhiseaduse järgi on kõik seaduse ees võrdsed. See tähendab, et sarnases olukorras olevaid isikuid ei või kohelda erinevalt, kui selleks ei ole mõistlikku ja asjakohast põhjust.

**Meie arvates on Lääne-Nigula Vallavolikogu määrus, mis puudutab toetuse andmist munitsipaalhuvikoolis ja erahuvikoolis käivatele lastele ja nende vanematele diskrimineeriv ja valla kodanike võrdset kohtlemist mitte arvestav.**

Loodame, et saate meie murest aru, sest see on meie jaoks eluliselt tähtis. Praeguses olukorras peaksime ellujäämise nimel tõstma Lääne-Nigula valla laste õppemaksu tuntavalt, mis oleks nende ja nende vanemate suhtes äärmiselt ebaõiglane. Samuti oleks see ebaõiglase konkurentsieelise loomine munitsipaalhuvikoolile.

Lugupidamisega,

/allkirjastatud digitaalselt/

Vello Kuhi

Juhatuse liige

5023047

vello@haapsalutennis.ee

Lisa

1.Huvihariduse toetamise kord

2.Huvihariduse toetamise kord muudatused erahuvikoolidele

3.Erahuvikoolide teavituskiri

4.Kiri Lääne-Nigula Vallovolikogule ja Vallavalitsusele